
PËR MIRATIMIN E FORMËS DHE PËRMBAJTJES SË PLANIT TË MENAXHIMIT DHE INFORMACIONEVE QË MBAHEN NGA ZOTËRUESI I LEJES MINERARE PËR PUNIMET E KRYERA, DEPOZITIMIN, TRAJTIMIN E MBETJEVE MINERARE DHE ANALIZIMIN E TYRE

Në zbatim të nenit 102 pika 4 të Kushtetutës së Republikës së Shqipërisë të nenit 38 pika 8 dhe nenit 56 pika 2 të ligjit nr.10 304, datë 15.7.2010 “Për sektorin minerar në Republikën e Shqipërisë”,

URDHËROJ:

1. Plani i menaxhimit të mbetjeve minerare është pjesë e planit të rehabilitimit të zonës minerare, si kapitull i veçantë i tij dhe përgatitet nga aplikuesi për marrjen e një leje minerare. Ky plan hartohet në përputhje me parimet bazë për hartimin e planit të menaxhimit të mbetjeve minerare të veprimtarisë minerare që mbështeten në legjislacionin minerar dhe mjedisor në fuqi. 
2. Procedurat e trajtimit të mbetjeve minerare, ulja e nivelit të shkarkimeve të elementeve të dëmshëm prej tyre, riciklimi, mënyrat e depozitimit dhe trajtimit të mbetjeve me përmbajtje toksike dhe të rrezikshme, bëhen në pajtim me kërkesat e ligjit nr.10 304, datë 15.7.2010 “Për sektorin minerar në Republikën e Shqipërisë”.
3. Plani i menaxhimit të mbetjeve minerare duhet të mbështetet në parimet e:
a) Ndotjes në nivele më të ulëta në tokë, në ujërat, te flora e fauna dhe në ekosistemin, në përgjithësi dhe në përputhje me vlerat minimale, të pranuara sipas legjislacionit në fuqi;
b) Futjes së proceseve të riciklimit; 
c) Garantimit të një vendi të sigurt depozitimi për periudha të gjata kohore;
d) Garantimit të një emetimi minimal të shkarkimeve të elementeve të dëmshëm në mjedis gjatë operimit dhe në të ardhmen;
e) Trajtimit të mbetjeve minerare sipas karakteristikave të tyre, përbërjes, dekompozimit në kohë sipas teknologjive të reja dhe praktikave më të mira;
ë) Parandalimit dhe marrjes së masave paraprake;
f) Garantimit të monitorimit të efekteve të mbetjeve;
g) Këshillimit me autoritetet e qeverisjes vendore; 
h) Bashkërendimit ndërmjet mbrojtjes së mjedisit dhe zhvillimit ekonomik.
4. Plani i menaxhimit të mbetjeve minerare, që përditësohet çdo 5 vjet, duhet të përmbajë:
a) Projektin teknik e ndërtimor të sheshit të depozitimit të mbetjeve që duhet të përzgjidhet duke pasur parasysh:
i) kushtet e terrenit; 
ii) kushtet gjeologjike të sheshit të depozitimit dhe zonës përreth tij; 
iii) stabilitetin gjeoteknik; 
iv) përbërjen e mbetjeve minerare dhe karakteristikat fiziko-kimike të tyre; 
v) lëvizjen e ujërave sipërfaqësore e nëntokësore; 
vi) afërsinë me infrastrukturën dhe zonat e banuara; 
vii) ndikimin në ekosistemin e zonës minerare dhe asaj përreth saj; 
viii) ndikimin në ekosistemin në përgjithësi;
ix) nivelin e shkarkimeve në mjedis dhe ndotjen që shkakton tek ujërat sipërfaqësore e nëntokësore, të florës e të faunës;
x) parashikimin për realizimin e procesit të mbylljes së sheshit të depozitimit;
xi) parashikimin për monitorimin e shkarkimeve;
xii) procedurat dhe afatet kohore të realizimit të punimeve për ndërtimin e sheshit të depozitimit, mënyrës së shkarkimit të mbetjeve në të, mënyrës së largimit të ujërave.
b) Mënyrën e transportimit të mbetjeve nga objekti minerar te sheshi i depozitimit të mbetjeve.
c) Mënyrën e depozitimit të mbetjeve dhe lëvizjen e ujërave në sheshin e depozitimit.
d) Mënyrën e trajtimit të mbetjeve dhe skemat e riciklimit të tyre.
e) Impaktin gjatë operimit, personat që mbulojnë procesin e operimit dhe monitorimit, procedurat e kontrollit e të monitorimit.
f) Planin e mbylljes dhe të rehabilitimit të sheshit të depozitimit.
g) Planin e emergjencës për ndotjet aksidentale, masat parandaluese dhe ato në rast aksidentesh ku të përfshihen:
i) të gjitha masat për garantimin e jetës dhe të shëndetit të punonjësve dhe komunitetit, 
ii) personat që veprojnë në rast aksidentesh,
iii) masat e sigurisë për personat që veprojnë në rast aksidentesh,
iv) listën e pajisjeve të domosdoshme për raste aksidentesh,
v) mënyrën e trajtimit të tyre.
vi) fondet e nevojshme të garantuara për raste të tilla,
vii) mënyrat e operimit të tyre, duke dhënë opsionet e mundshme, 
viii) mënyrën e bashkëveprimit me organin e emergjencave civile,
ix) mënyrën e informimit të strukturave përgjegjëse dhe publikut.
x) masat paraprake për shmangien e ndotjeve në mjedis, 
xi) masat për rehabilitimin e mjedisit për raste aksidentale të konsultuara me njësitë e qeverisjes vendore që përditësohet çdo 3 vjet. 
h) Për veprimtaritë minerare, mbetjet e të cilave rezultojnë nga procese ku përdoren lëndë toksike dhe të rrezikshme, si: cianure, acide, substanca kimike të rrezikshme, plani i menaxhimit të mbetjeve duhet, gjithashtu, të përfshijë:
i) Nivelin e koncentrimit të elementeve toksike ose të rrezikshme në depozitimet e mbetjeve minerare apo shkarkimet prej tyre, në respekt të kërkesave të përcaktuara në legjislacionin për mjedisin;
ii) Mënyrën e monitorimit të vazhdueshëm;
iii) Mënyrën e eliminimit të efekteve negative të lëndëve toksike dhe të rrezikshme;
iv) Vlerësimi i planit dhe i garancisë financiare për efektet e depozitimit të këtyre mbetjeve përditësohet çdo 3 vjet. 
5. Dokumentet informative që mbahen nga zotëruesi i lejes minerare për punimet e kryera, depozitimin, trajtimin e mbetjeve minerare dhe analizimin e tyre në çdo kohë të vlefshme për inspektim nga strukturat përgjegjëse do të jenë si më poshtë:
a) Gentplani i sheshit të depozitimit të sterileve, sipas projektit të miratuar me llogaritjen e kapacitetit depozitues të tij, shoqëruar me prerjet përkatëse, i azhurnuar periodikisht çdo 3 (tre) muaj për nivelin e mbetjeve të depozituara. Procesverbalet e matjes dhe azhurnimit të stoqeve të depozitimit;
b) Gentplani i impiantit të riciklimit;
c) Gentplani i pikave të monitorimit të mbetjeve dhe shkarkimeve;
d) Pasqyrat ditore të përbërjes fizike dhe kimike të mbetjeve që depozitohen, të shoqëruara me fletë-analizat përkatëse;
e) Pasqyrat ditore të përbërjes fizike dhe kimike të shkarkimeve nga sheshi i depozitimit e shoqëruar me fletë-analizat përkatëse;
f) Përmbledhëset mujore, 3-mujore, 6-mujore dhe vjetore të sasisë dhe cilësisë së mbetjeve që depozitohen;
g) Evidenca 3-mujore, 6-mujore dhe vjetore të sasisë dhe cilësisë së mbetjeve që trajtohen nga skemat e riciklimit dhe/ose evadohen;
h) Bilanci fizik i lëvizjes së stoqeve të materialit ose mbetjeve të depozituara.
6. Forma e informacioneve duhet të jetë:
a) për vizatimet në format A3 dhe të përshkruajë rrugën e lëvizjes së mbetjeve, shkarkimeve dhe ujërave sipërfaqësore, nivelin e depozitimit të mbetjeve në sheshin e depozitimit.
b) pasqyrat në formë tabelore të mbajtura në programin (Excel) dhe mbahen nga zotëruesi i lejes minerare.
7. Për zbatimin e këtij urdhri ngarkohen institucionet e Agjencisë Kombëtare të Burimeve Natyrore (AKBN), Shërbimi Gjeologjik Shqiptar (SHGJSH), Reparti i Inspektim Shpëtimit të Minierave (RISHM) dhe Qendra Kombëtare e Licencimit (QKL).
Ky urdhër hyn në fuqi menjëherë.

MINISTRI I EKONOMISË, TREGTISË dhe energjetikËs

